Podľa najnovších údajov zisk koncernu za tri mesiace do konca decembra 2011 klesol medziročne o 25 % na 39 centov na akciu. Analytici, ktorých oslovila agentúra Thomson Reuters, ale GM predpovedali, že zarobí 41 centov na akciu.
Tržby automobilky v sledovanom období stúpli medziročne o 3 % na 38 miliárd USD (29,02 miliardy eur).
Dôvodom horších kvartálnych výsledkov sú straty európskej divízie a slabší odbyt na zámorských trhoch, ktorý neprevážil ani nárast predaja v Severnej Amerike.
Zisk severoamerickej divízie GM pred úrokmi a zdanením za celý minulý rok sa totiž viac ako strojnásobil na 7,19 miliardy USD vďaka zvýšenému dopytu v USA, zatiaľ čo európske dcéry GM, vrátane automobilky Opel, vykázali stratu 747 miliónov USD. A hoci je táto strata z Európy nižšia ako 1,76 miliardy USD v roku 2010, GM plánoval, že ju zredukuje ešte výraznejšie.
Globálne tržby GM vlani vzrástli na 150,3 miliardy USD zo 135,6 miliardy USD v roku 2010 a predaj áut stúpol medziročne o 7,6 % na 9,03 milióna vozidiel.
Informovali o tom agentúry Reuters a Bloomberg.